2018/0231 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston vahvistamasta kannasta sisämarkkinoita, yritysten, myös pienten ja keskisuurten yritysten, kilpailukykyä, kasvien, eläinten, elintarvikkeiden ja rehujen alaa sekä Euroopan tilastoja koskevan ”sisämarkkinaohjelman” perustamisesta annettavan asetuksen hyväksymiseksi

1.Tausta

Päivä, jona ehdotus on toimitettu Euroopan parlamentille ja neuvostolle

(asiakirja COM(2018) 441 final – 2018/0231 COD): 7. kesäkuuta 2018 Päivä, jona Euroopan talous- ja sosiaalikomitea on antanut lausuntonsa: 17. lokakuuta 2018 Päivä, jona Euroopan parlamentti on vahvistanut ensimmäisen käsittelyn kantansa: 12. helmikuuta 2019 Päivä, jona muutettu ehdotus on toimitettu: Ei sovelleta Päivä, jona neuvoston kanta on vahvistettu: 13. huhtikuuta 2021

2.Komission ehdotuksen tavoite

Sisämarkkinat ovat perustamisestaan lähtien osoittautuneet merkittäväksi kasvun, kilpailukyvyn ja työllisyyden edistäjäksi ja auttaneet luomaan työpaikkoja ja tuoneet kuluttajien ulottuville suuremman valikoiman edullisemmilla hinnoilla. Samalla kun sisämarkkinat toimivat vahvemman, tasapainoisemman ja oikeudenmukaisemman talouden moottorina, niiden on kuitenkin jatkuvasti mukauduttava digitaalisen vallankumouksen ja globalisaation myötä nopeasti muuttuvaan toimintaympäristöön. Tämä aiheuttaa suuria haasteita sääntelylle ja sen noudattamisen valvonnalle.

Sisämarkkinaohjelmalla tuodaan yhteen toimia, joita on rahoitettu kuudesta edeltävästä ohjelmasta yritysten kilpailukyvyn, kuluttajansuojan, rahoituspalvelujen loppukäyttäjien, tilinpäätösraportointiin ja tilintarkastukseen liittyvien standardien, elintarvikeketjun sekä Euroopan tilastojen alalla. Sisämarkkinaohjelmaan kuuluu myös toimia, joita on aiemmin rahoitettu suoraan sisämarkkinoita koskevista ja muista niihin liittyvistä budjettikohdista, joita ovat esimerkiksi eurooppalainen standardointi ja markkinavalvonta sekä rahoituspalvelujen sisämarkkinoiden toteuttaminen ja kehittäminen, ja uusia toimia, joilla pyritään parantamaan sisämarkkinoiden toimintaa esimerkiksi unionin kilpailusääntöjen täytäntöönpanon alalla.

Kaikkia näitä toimia yhdistää se, että niiden tavoitteena on toimiin ja toimijoihin sisämarkkinoilla kohdistuva sääntely, täytäntöönpano, toiminnan helpottaminen, sääntöjen noudattamisen valvonta ja suojelu. Tavoitteena on myös säilyttää sisämarkkinat, joiden toiminta jatkuu keskeytyksettä. Kaikki nämä toimet ovat välttämättömiä hyvin toimiville sisämarkkinoille, ja niiden rahoitustuen jatkaminen on tarpeellista. Ehdotetussa ohjelmassa säädetään aiempien eri toimien jatkuvuudesta ja virtaviivaistetaan ja hyödynnetään samalla yhteisvaikutuksia niiden välillä.

Mitä tulee Euroopan tilastoihin, ohjelmalla korvataan edeltävä Euroopan tilasto-ohjelma, ja siinä vahvistetaan rahoituskehys, jotta voidaan tarjota korkealaatuisia, vertailukelpoisia ja luotettavia eurooppalaisia tilastoja kaiken unionin politiikan suunnittelun, seurannan ja arvioinnin pohjaksi. On syytä muistaa, että vaikka Euroopan tilastoilla eittämättä edistetään sisämarkkinapolitiikan toteuttamista, niiden soveltamisala on paljon sisämarkkinoita laajempi, koska ne palvelevat kaikkea unionin politiikkaa.

3.Huomautukset neuvoston kannasta

Ensimmäisessä käsittelyssä vahvistettu neuvoston kanta kuvastaa täysin Euroopan parlamentin, neuvoston ja komission kolmikantaneuvotteluissa 8. joulukuuta 2020 saavutettua alustavaa yhteisymmärrystä. Kyseinen yhteisymmärrys sisältää seuraavat keskeiset kohdat:

–Ohjelman kesto: Ohjelma perustetaan kaudelle 1. tammikuuta 2021 – 31. joulukuuta 2027, ja sen kesto vastaa monivuotisen rahoituskehyksen kestoa.

–Ohjelman täytäntöönpanoon liittyvä tekninen ja hallinnollinen apu: Lainsäätäjät sopivat, että hallinnollisen ja teknisen tuen kokonaiskustannukset saavat olla enintään 5 prosenttia ohjelman täytäntöönpanoa varten käytettävissä olevien kokonaismäärärahojen arvosta.

–Nimetyt tuensaajat, jotka edustavat kuluttajien etuja unionin tasolla: Sovittiin, että komissiolle siirretään valta antaa kuluttajien etujen edustamista unionin tasolla koskevia delegoituja säädöksiä niiden yhteisöjen luettelon muuttamiseksi, joille voidaan myöntää avustus ohjelmasta ilman ehdotuspyyntöä.

–Tuensaajiksi nimetyt kansalliset vertailulaboratoriot ja niiden akkreditointi: Sopimukseen päästiin siitä, että kyseiset laboratoriot voivat hyötyä nimettyinä tuensaajina ohjelmasta myönnetyistä avustuksista, jos kyseisten laboratorioiden toimet tuovat unionin tason lisäarvoa ja jos ohjelmasta on saatavilla riittävästi rahoitusta, sanotun kuitenkaan rajoittamatta jäsenvaltioiden velvollisuutta tarjota riittävät taloudelliset resurssit kasvinterveyttä käsitteleville kansallisille vertailulaboratorioille ja eläinten terveyttä käsitteleville kansallisille vertailulaboratorioille asetuksen (EU) 2017/625 mukaisesti.

–Kasveja, eläimiä, elintarvikkeita ja rehuja koskevat yhteisrahoitussäännöt: Neuvosto ja Euroopan parlamentti sopivat 50 prosentin kiinteästä yhteisrahoitusosuudesta, joka korotetaan poikkeuksellisesti 75 prosenttiin ja 100 prosenttiin tietyin edellytyksin, sekä säännöksestä, jonka mukaan komissio hyväksyy täytäntöönpanosäädöksen, jossa asetetaan pienempi yhteisrahoitusosuus, jos se on tarpeen varojen riittävyyteen liittyvien seikkojen, eläinlääkintä- ja kasvinsuojeluohjelman riittämättömän täytäntöönpanon tai hätätoimenpiteen vuoksi taikka johtuen eläintautien tai kasvintuhoojien vastaisten toimenpiteiden yhteisrahoituksen asteittaisesta käytöstäpoistosta.

–Delegoidut säädökset, täytäntöönpanosäädökset ja komiteat: Lainsäätäjät sopivat, että työohjelmat hyväksytään täytäntöönpanosäädöksillä, joiden tarkoituksena on panna täytäntöön perussäädöksessä jo vahvistetut säännöt, ja soveltuvin osin asiaa koskevan alakohtaisen lainsäädännön mukaisesti. Delegoitujen säädösten osalta sovittiin, että valta antaa delegoituja säädöksiä siirretään komissiolle seitsemäksi vuodeksi ja että sitä jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista.

–Taannehtivuus: Sovittiin, että asetus tulee voimaan sinä päivänä, jona se julkaistaan Euroopan unionin virallisessa lehdessä, ja sitä sovelletaan 1. tammikuuta 2021 alkaen.